Daniel Săuca
„Execuţia bugetului general consolidat în primele patru luni ale anului 2024 s-a încheiat cu un deficit de 57,29 miliarde lei, respectiv 3,24 la sută din PIB, faţă de deficitul de 27,35 miliarde lei, respectiv 1,70 la sută din PIB aferent primelor patru luni ale anului 2023, anunţă Ministerul Finanţelor, suma fiind dublă faţă de anul trecut” (digi24.ro). Și nu se va întâmpla nimic deosebit după alegerile din 9 iunie? Nu prea cred. Să fie o nouă austeritate într-un super an electoral? Nu m-aș mira. România, mereu surprinzătoare…
Curg, curg sondajele…. „Alte studii internaționale concordante arată că, în ciuda prejudecăților despre ei, tinerii din Generația Z (și, totuși, între ce ani s-au născut? Am găsit zeci de variante, din 1989 până în 2012… n.m.) alcătuiesc «cea mai citită generație din istorie». Asta pentru că s-au născut într-un mediu în care au avut mereu la dispoziție ecranul, tastatura și touch-ul. Faptul că nu citesc cărți, arată cercetătorii, nu înseamnă că nu citesc, ci dimpotrivă. În medie, niciodată în istoria umanității oamenii nu au stat atât de mult cu ochii în «mediul lecturii» ca acum, chiar dacă mediul este diferit: ecranul, nu cartea” (hotnews.ro). Cea mai citită generație din istorie? Generația Z? Vorba unui amic, citesc ecrane, nu cărți… Voi reveni cât de curând asupra temei.
„Sunt așteptate scumpiri în lanț, de la 1 iulie, atunci când va creşte salariul minim pe economie. Economiştii spun că este efectul de domino al măsurii de majorare a salariului minim, în timp ce patronatele se aşteaptă ca multe companii, în special cele mici şi mijlocii, să intre în insolvenţă, întrucât nu vor mai putea face faţă cheltuielilor cu angajaţii” (tvrinfo.ro). Aproape două milioane de români ar fi plătiți cu salariul minim pe economie. Numărul total al angajaților ar fi de cinci milioane. Din care bugetari, 1,3 milioane. Asta ar însemna că mai bine de jumătate din angajații din mediul privat sunt plătiți cu salariul minim?